钦定古今图书集成/明伦汇编/氏族典/第340卷 > 刘濬
## 钦定古今图书集成/明伦汇编/氏族典/第340卷 > 刘濬

按《元史刘濬传》：“濬字济川，其先兴州人。曾祖海，金进
士，任河南府尹，死于国难，子孙遂家河南。濬由廉访
司书吏调连江县宁善乡巡检。至正十三年，江西贼
帅王善寇闽，濬妻真定史氏，故相家女，有才识，谓濬
曰：‘事急矣，可聚兵以捍一方’。于是尽出奁中物，募壮
士百馀，命仲子健将之。闻福州陷，众多溃去，濬独帅”
健兵进。遇贼于中麻，突其阵，斩前锋五人。贼兵大至，
鏖战三时，濬中箭堕马，健下马掖之，俱被获。濬忿，戟
手大骂。贼缚濬阶下，割其喉舌而死。健亦以死拒。贼
善义之，舍健，使敛濬尸瘗之。健归，请兵于帅府以复
父仇，弗听。健尽散家赀，结死士百人，诈为工商流丐，
入贼中。夜半发火大噪，贼惊扰，自相屠戮。健手斩杀
其父者张破四，并擒善及寇首陈伯祥来献，磔之。事
闻，赠濬福建行省检校官，授健古田县尹。